РЕПУБЛИКА СРБИЈА РЕСТРИКТИВНО

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/61-17

25. април 2017. године

Б е о г р а д

ЗАПИСНИК

15. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 21. АПРИЛА 2017. ГОДИНЕ

 Седница је почела у 8 часова и 40 минута.

 Седницом је председавала Снежана Б. Петровић, председник Одбора.

 Поред председника, седници су присуствовали чланови Одбора: Александра Томић, Драгомир Карић, Студенка Ковачевић, Јелена Мијатовић, Зоран Бојанић и Бранислав Михајловић.

 Седници су присуствовали заменици чланова Одбора: Наташа Ст. Јовановић (заменик члана Одбора Снежане Р. Петровић), Снежана Пауновић (заменик члана Одбора Новице Тончева) и Наташа Михаиловић Вацић (заменик члана Одбора Владимира Маринковића).

 Седници нису присуствовали чланови Одбора: Иван Манојловић, Томислав Љубеновић, Дејан Николић, Иван Костић, Горица Гајић, Војислав Вујић и Здравко Станковић.

 Седници су, на позив председника, присуствовали: Бојана Тодоровић, помоћник министра трговине, туризма и телекомуникација и заменик председника Преговарачке групе за Преговарачко поглавље 30, Татјана Динкић, начелник одељења у Министарству трговине, туризма и телекомуникација и секретар Преговарачке групе за поглавље 30 и Марија Мирковић, саветник у Министарству трговине, туризма и телекомуникација.

 Пре преласка на утврђивање дневног реда, председник Одбора је обавестила да је примила образложен предлог који је потписало осам чланова Одбора да седница, на основу члана 255. став 3. Пословника Народне скупштине, буде затворена за јавност, с обзиром да документ чије разматрање је предложено у сазиву има ознаку „рестриктивно“, односно садржи податке који су по својој природи осетљиви. Одбор је већином гласова, без претреса, усвојио предлог и седница је затворена за јавност.

 На предлог председника, Одбор је већином гласова утврдио следећи

Д н е в н и р е д

1. Разматрање Предлога преговарачке позиције Републике Србије за Међувладину конференцију о приступању Републике Србије Европској унији за Преговарачко поглавље 30 „Економски односи са иностранством“, који носи ознаку „РЕСТРИКТИВНО“.
2. Р а з н о.

 Прва тачка Дневног реда – РАЗМАТРАЊЕ ПРЕДЛОГА ПРЕГОВАРАЧКЕ ПОЗИЦИЈЕ РЕПУБЛИКЕ СРБИЈЕ ЗА МЕЂУВЛАДИНУ КОНФЕРЕНЦИЈУ О ПРИСТУПАЊУ РЕПУБЛИКЕ СРБИЈЕ ЕВРОПСКОЈ УНИЈИ ЗА ПРЕГОВАРАЧКО ПОГЛАВЉЕ 30 „ЕКОНОМСКИ ОДНОСИ СА ИНОСТРАНСТВОМ“, КОЈИ НОСИ ОЗНАКУ „РЕСТРИКТИВНО“

 Одбор је размотрио Предлог преговарачке позиције за Поглавље 30 - „ЕКОНОМСКИ ОДНОСИ СА ИНОСТРАНСТВОМ“ и поднео Извештај Одбору за европске интеграције.

 У уводним напоменама, Бојана Тодоровић помоћник министра трговине, туризма и телекомуникација и заменик председника Преговарачке групе за Преговарачко поглавље 30 образложила је Предлог преговарачке позиције за Поглавље 30 и најважније активности које Република Србија планира да спроведе у процесу придруживања ЕУ. Поглавље 30 обухвата заједничку трговинску политику Европске уније, а то су прописи које Србија мора да примени. Поглавље се односи на међународне трговинске споразуме, споразме о економској сарадњи, споразуме о слободној трговини, споразуме о подстицању и заштити инвестиција. У моменту када Србија постане чланица ЕУ, напустиће билетералне споразуме и прихватити споразуме које ЕУ има са тим земљама до тог момента. Поред заједничке трговинске политике, Поглавље 30 обухвата и област развојне и хуманитарне помоћи које ЕУ пружа земљама у развоју и другим земљама, где је Србија била само прималац. Потребно је да се ускладе прописи у овој области са правилима ЕУ до тренутка затварања поглавља и да се формира Служба за развојну и хуманитарну помоћ у Министарству, што ће имати и финансијске импликације. Када је реч о области развојне политике и хуманитарне помоћи, потребно је донети Закон о развојној и хуманитарној помоћи до краја 2018. године. Прилагођавање административних капацитета за спровођење свих обавеза из Поглавља 30 је важно за Министарство трговине, туризма и енергетике које има проблем са капацитетима због одласка већег броја људи. Истакла је да је за затварање процеса преговора предуслов и чланство у Светској трговинској организацији.

 Татјана Динкић, секретар Преговарачке групе за Поглавље 30, истакла је да је 75% прописа неопходних за затварање овог поглавља већ завршено. Највећи проблем ће бити приступање Светској трговинској организацији, јер тај процес не зависи од Преговарачке групе за Поглавље 30, већ од Преговарачке групе за Поглавље 12 –Безбедност хране, ветеринарство и фитосанитарни надзор, које обухвата Закон о генетички модификованим организмима, који треба да се прилагоди правилима Светске трговинске организације. Истакла је да ће процес усклађивања прописа у оквиру овог поглавља посебно олакшати извоз и увоз робе двоструке намене издавањем генералних дозвола компанијама, што ће довести и до смањивања трошкова.

 У расправи је истакнуто да је документ добро припремљен и указано је да треба раздвојити документе од њихове имплементације, односно од примене, јер постоји дивергенција између квалитетних докумената и њихове имплементације. Изнето је мишљење да је та дивергенција довела до успоравања процеса приступања Републике Србије Европској унији. У Бугарској и Румунији, због недовољне припремљености за затварање преговарачких поглавља и убрзаног уласка у Европску унију, дошло је до упадања у „замку средње развијености“ и распродаје природних ресурса, што Србија треба да избегне. Грчка је пример упадања у „замку превелике задужености“, а имплементација прописа умањује ризик од упадања у ове замке.

 Изнето је мишљење да је овим документом Влада направила најкрупнији корак у имплементацији и упућена подршка преговарачком тиму у овом ресору.

 У дискусији су учествовали Бранислав Михајловић и Снежана Пауновић.

 Одбор за привреду, регионални развој, трговину, туризам и енергетику већином гласова дао је позитивно мишљење на Предлог преговарачке позиције Републике Србије за Међувладину конференцију о приступању Републике Србије Европској унији за Поглавље 30 „Економски односи са иностранством“.

 За известиоца одбора на седници Одбора за европске интеграције одређена је Снежана Б. Петровић, председник Одбора.

 У складу са чланом 256. Пословника, Одбор је већином гласова усвојио предлог за давање саопштења за јавност са седнице.

Друга тачка дневног реда – **Р а з н о**

 Председник је обавестила да је достављено позивно писмо Шемсудина Мехмедовића, председника Комисије за спољну трговину и царине Представничког дома Парламентарне скупштине Босне и Херцеговине за посету делегације Одбора за привреду, регионални развој, трговину, туризам и енергетику. Тема би била: Анализирање трговинске размене између Босне и Херцеговине и Републике Србије – Како превазићи постојеће баријере. Господин Мехмедовић је изразио и искрену наду да ће на овај начин да се допринесе унапређењу парламентарних односа са ПС БиХ. Поред тога, понудили су и да сносе трошкове смештаја за четири члана делегације, три члана Одбора и једног службеника, у првој половини ове године. Из Одељења за спољне послове је сугерисано да се позив прихвати. Предложила је да чланови Одбора до наредне седнице размотре могућност учешћа у делегацији коју би Одбор формирао за ову посету.

 Седница је закључена у 9 часова и 8 минута.

|  |  |
| --- | --- |
|  СЕКРЕТАР Александра Балаћ |  ПРЕДСЕДНИК Снежана Б. Петровић |